**În iarna când cerul mai ninge**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Te-anunț că-n decembrie ninge,

Iar fulgii doar cad, nu aleg

Nici mâinile care-i culeg,

Nici sufletul ce-l vor atinge.

Să aibă un suflet, ca noi?

De au, sunt doar suflete reci

Închise-n blesteme pe veci

Și fără o viață de-apoi.

Ei nu pot decât a se stinge

Visându-se-n aer scântei

Din focuri aprinse de zei

În iarna când cerul mai ninge.